ACNUR aterra a Burjassot amb la seua exposició fotogràfica “Grandes ojos pequeños”
2025-07-24

La solidaritat i les grans causes pel bé de la societat també tenen el seu lloc, a través del particular prisma de les arts plàstiques, en la Sala d’Exposicions de la Casa de Cultura de Burjassot. En aquesta ocasió, serà el Comitè Español d’UNHACR-ACNUR, l’Agència de l’ONU per als Refugiats, qui arribarà a Burjassot dilluns que ve 18 de desembre per a presentar la mostra fotogràfica “Grandes ojos pequeños”, una exposició que es podrà visitar, en la Casa de Cultura del municipi, fins al 5 de gener de 2018, de dilluns a divendres, en horari de 8h a 21h, excepte els dies festius.

L’exposició, 35 fotografies impreses tant en blanc i negre com en color, arreplega la mirada de nombrosos i diferents xiquets i xiquetes refugiats i desplaçats. Es tracta d’un material gràfic molt impactant, dirigit a públic de totes les edats, ja que és precisament amb la mirada, amb el que més pot transmetre un ésser humà. Cal destacar que la meitat de les persones refugiades i desplaçades són menors però la força de les seues mirades és, en ocasions, molt més poderosa que la de les persones adultes. I és que, a la seua curta edat, ja han vivenciat situacions tan extremes com la guerra, la violència, la persecució i, en definitiva, la violació constant d’un dret reconegut universalment: el dret de ser xiquets.